送在庭姪頷漕歸蜀
作者：蘇過
朝代：宋

paragraphs: 伯祖昔爲郎，出乘使者轓。
德星照東蜀，遺愛及後昆。
登車問民瘼，手拊創痍痕。
遂使吾蜀人，不知獄吏尊。
迢迢六十年，乃復見曾孫。
曾孫早讀書，待詔金馬門。
一選文昌省，駸駸西掖垣。
凜然七尺軀，雲夢不足吞。
乃居嚴徐間，臿齒吐吻脣。
青雲豈不願，局促畏短轅。
收拾五車書，歸掃西山墳。
平生有家學，舍魚取熊蹯。
況茲甘棠俗，尚懷挾纊恩。
上以慰慈母，一笑請平反。
下以慰父老，俯不怍九原。
更酌老翁水，我爲歃此言。